Nõukogu otsus 2001/131/EÜ,

29. jaanuar 2001,

millega lõpetatakse AKV-EÜ partnerluslepingu artikli 96 kohased konsultatsioonid Haitiga

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse 23. juunil 2000. aastal Cotonous allkirjastatud AKV-EÜ partnerluslepingut (edaspidi "AKV-EÜ leping"), mida rakendati eelnevalt AKV-EÜ ministrite nõukogu 27. juuli 2000. aasta otsusega nr 1/2000 [1], eelkõige selle artiklit 96,

võttes arvesse AKV-EÜ partnerluslepingu rakendamiseks võetavaid meetmeid ja järgitavaid menetlusi käsitlevat sisekokkulepet, mida on ajutiselt kohaldatud alates liikmesriikide valitsusesindajate 18. septembri 2000. aasta otsusest 2000/771/EÜ [2], eriti selle artiklit 3,

võttes arvesse komisjoni ettepanekut

ning arvestades järgmist:

(1) AKV-EÜ lepingu artiklis 9 osutatud olulisi osasid on Haiti valimisseaduse täitmata jätmisega rikutud.

(2) Kooskõlas AKV-EÜ lepingu artikliga 96 toimusid AKV riikide ja Haitiga 26. septembril 2000. aastal läbirääkimised, kus Haiti ametiasutused oma seisukohti selgitasid.

(3) Haitil ei järgita endiselt demokraatlikke põhimõtteid.

(4) Seetõttu tuleks võtta AKV-EÜ lepingu artikli 96 lõike 2 punktis c osutatud ajakohased meetmed,

ON VASTU VÕTNUD JÄRGMISE OTSUSE:

Artikkel 1

Käesolevaga lõpetatakse Haitiga vastavalt AKV-EÜ lepingu artiklile 96 alustatud konsultatsioonid.

Artikkel 2

Lisas olevas kirjas kirjeldatud meetmed võetakse vastu AKV-EÜ lepingu artikli 96 lõike 2 punktis c osutatud asjakohaste meetmetena.

Artikkel 3

Käesolev otsus jõustub selle vastuvõtmise päeval.

Käesolev otsus kehtib kuni 31. detsembrini 2001.

See vaadatakse uuesti läbi hiljemalt enne 31. detsembrit 2001.

Artikkel 4

Käesolev otsus avaldatakse Euroopa Ühenduste Teatajas.

Brüssel, 29. jaanuar 2001

Nõukogu nimel

eesistuja

M. Winberg

[1] EÜT L 195, 1.8.2000, lk 46.

[2] EÜT L 317, 15.12.2000, lk 375.

--------------------------------------------------

LISA

Haiti valitsusele adresseeritav kiri

Lugupeetud härra.

Euroopa Liit omistab suurt tähtsust AKV-EÜ lepingu artiklile 9. Demokraatia ning õigusriigi põhimõtted, millele AKV-EÜ leping on rajatud, on lepingu oluliseks osaks ning on seega meie suhete nurgakiviks.

Sellest lähtuvalt on Euroopa Liit tähelepanelikult jälginud Haiti valimisprotsessi ning on mures Ameerika Riikide Organisatsiooni vaatlusmissiooni aruandes nimetatud eiramiste pärast, eelkõige valimisseaduse täitmata jätmise pärast senaatorite valimise esimese vooru järel.

Sel põhjusel väljendas Euroopa Liit oma 12. juuli 2000. aasta deklaratsioonis valimisprotsessi pärast muret ning andis märku, et nende murede arvestamata jätmine võib mõjutada koostööd Haitiga.

Seetõttu otsustas Euroopa Liidu Nõukogu 2. augustil 2000 alustada Haiti ametiasutuste ja AKV-EÜ riikidega konsultatsioone olukorra põhjalikuks uurimiseks ning selle parandamiseks lahenduste leidmiseks.

Need konsultatsioonid toimusid 26. septembril Brüsselis ning nende käigus arutati mitmeid erinevaid olulisi küsimusi. Haiti ametiasutused, keda esindas Tema Ekstsellents välisminister Fritz Longchamp, selgitasid oma seisukohti ning esitasid olukorra analüüsi.

Arvamuste vahetamine ei toonud siiski kaasa edusamme liidu tõstatatud küsimustele rahuldava lahenduse leidmisel ning liit koostas seejärel esialgsed järeldused, milles väljendati kahetsust, et liidu kartusi ei ole arvesse võetud, ning nähti ette võimalus kohaldada AKV-EÜ lepingus määratletud asjakohaseid meetmeid. Oma järeldustes osutas liit ka sellele, et on teadlik raskest sotsiaalsest ja majanduslikust olukorrast riigis ning sellest, kui oluline on mitte karistada Haiti rahvast.

Nüüd on Euroopa Liidu Nõukogu otsustanud kooskõlas oma 26. septembri esialgsete järeldustega lõpetada AKV-EÜ lepingu artikli 96 kohaselt alustatud konsultatsioonid. Euroopa Liidu Nõukogu on seega otsustanud võtta artikli 96 lõike 2 punkti c alusel järgmised asjakohased meetmed:

a) kaheksanda EAFi teise, 44,4 miljoni euro suuruse osamakse maksmata jätmine,

b) eelarvest makstavate otsetoetuste peatamine. See mõjutab peamiselt struktuurilise kohandamise programme ning toiduainetega kindlustatust,

c) kaheksanda EAFi esimesest osamaksest järelejäänud vahendite suunamine projektidele, mis toovad otseselt kasu Haiti rahvale, tugevdavad kodanikuühiskonda ja erasektorit ning toetavad demokratiseerumist ja on õigusriigi aluseks,

d) üheksanda EAFi kavandamine komisjoni Haiti delegatsiooni poolt, kes peab vajaduse korral konsultatsioone Haiti valitsusega. Kui Euroopa Liidu Nõukogu ei otsusta teisiti, ei teavitata käesoleva otsuse kehtivusajal ressursside eraldamisest.

Liidu eesmärk on endiselt mitte karistada Haiti rahvast, kuid taunida samas põhiliste demokraatlike põhimõtete mittejärgimist. Liit jälgib tähelepanelikult peamiste demokraatlike vabaduste ja inimõiguste osas toimuvaid arenguid. Liit rõhutab oma valmisolekut alustada tõhustatud poliitilist dialoogi ja aidata kaasa demokratiseerimisele. Selleks on liit valmis soodsate arengute korral käesoleva otsuse enne 31. detsembrit 2001 uuesti läbi vaatama, jättes endale siiski õiguse võtta täiendavaid meetmeid juhul, kui olukord ei parane.

Komisjoni nimel

Nõukogu nimel

--------------------------------------------------